Illum, il-Kummissjoni ppreżentat miżuri immedjati fuq żmien qasir biex issaħħaħ l-istat ta' tħejjija tal-UE għas-saħħa għal tifqigħat futuri tal-COVID-19. Sa mill-bidu, il-Kummissjoni kkoordinat l-iskambju ta' informazzjoni u rakkomandazzjonijiet dwar l-azzjonijiet u l-miżuri transfruntiera b'rabta mas-saħħa. Huwa essenzjali li l-Kummissjoni u l-Istati Membri jeżerċitaw viġilanza kontinwa u rispons rapidu biex jiġi żgurat li l-firxa tal-virus tkun tista' tiġi kkontrollata u biex jiġu evitati lockdowns ġenerali ġodda. Il-Kommunikazzjoni tiffoka fuq l-azzjonijiet kollha meħtieġa biex jissaħħaħ l-istat ta' tħejjija, inkluż l-ittestjar u t-traċċar tal-kuntatti, is-sorveljanza tas-saħħa pubblika mtejba u aċċess akbar għal kontromiżuri mediċi bħal tagħmir protettiv personali, mediċini u apparat mediku. L-azzjonijiet jinkludu wkoll miżuri dwar il-kapaċità ta' żieda f'daqqa ta' ħaddiema fil-kura tas-saħħa, kontromiżuri mhux farmaċewtiċi, appoġġ għall-minoranzi u l-persuni vulnerabbli, u attivitajiet biex jitnaqqas il-piż tal-influwenza staġjonali. Il-Komunikazzjoni tistabbilixxi għadd ta' azzjonijiet ta' prijorità għall-awtoritajiet nazzjonali, għall-Kummissjoni u għall-Aġenziji tal-UE: Membri tal-Kulleġġ qalu: Margaritis Schinas, il-Viċi President għall-Promozzjoni tal-Istil ta' Ħajja Ewropew Tagħna, qal: “Issa nafu iktar dwar il-virus iżda dmirna huwa li nibqgħu viġilanti u preventivi. Is-sett ta' miżuri mressqa llum għandhom il-mira li jikkumbattu tifqigħat potenzjali oħra tal-COVID-19. B'tagħlima minn dak li għaddejna minnu dawn l-aħħar xhur, qed nippjanaw biex nevitaw l-improvizzazzjoni, billi nsaħħu l-istat ta' tħejjija tagħna f'kull sens, nippreżervaw is-suq uniku u l-libertajiet ewlenin tiegħu, u niffaċilitaw it-triq lejn irkupru ekonomiku u soċjali fl-UE kollha.” Stella Kyriakides, il-Kummissarju għas-Saħħa u s-Sikurezza Alimentari, qalet: “Għamilna progress kbir mill-agħar żmien tal-pandemija tal-COVID-19 iżda l-virus għadu qed jiċċirkola. Il-viġilanza, it-tħejjija u l-koordinazzjoni huma indispensabbli biex nipprevjenu tifqigħat ġeneralizzati. Illum nappellaw għal azzjoni konġunta u b'saħħitha biex nipproteġu liċ-ċittadini tagħna u se nappoġġaw lill-Istati Membri huma u jagħmlu dan. Hija responsabbiltà tagħna li niżguraw li ninsabu preparati bis-sħiħ. Issa mhux iż-żmien li nerħu l-attenzjoni tagħna.” Sfond Il-pandemija tal-COVID-19 poġġiet pressjoni bla preċedent fl-UE u tabilħaqq mad-dinja kollha. Ħafna pajjiżi kellhom iħabbtu wiċċhom ma' trażmissjoni mifruxa ferm tal-virus fil-komunità. L-UE u l-Istati Membri tagħha introduċew miżuri ta' mitigazzjoni għall-impatti soċjali u ekonomiċi, bħaż-żamma tal-funzjonament tas-suq intern, l-appoġġ għas-setturi tat-trasport u tat-turiżmu, il-protezzjoni tal-impjiegi u l-appoġġ lis-servizzi tal-kura medika għall-gruppi vulnerabbli. Il-Kummissjoni ħarġet ukoll rakkomandazzjonijiet dwar miżuri dwar l-ivvjaġġar u l-fruntieri, meħtieġa biex jipproteġu s-saħħa taċ-ċittadini tagħna filwaqt li jippreżervaw ukoll is-suq intern. L-Istati Membri qegħdin, dejjem iktar jikkoordinaw ir-rispons tagħhom, u dan huwa assolutament fundamentali biex jiġi żgurat li s-sitwazzjoni epidemjoloġika tibqa' taħt kontroll fl-UE kollha. Il-miżuri tas-saħħa pubblika li ttieħdu mill-pajjiżi għenu biex jitnaqqas l-għadd ta' infezzjonijiet ġodda għal livell li kien ġestibbli mis-sistemi tas-saħħa. Dan imbagħad ippermetta t-tneħħija progressiva tar-restrizzjonijiet varji imposti u l-ftuħ mill-ġdid ta' ħafna mill-attivitajiet, taħt il-gwida tal-Pjan direzzjonali Ewropew għat-tneħħija tal-miżuri ta' konteniment tal-coronavirus. Il-virus mhux se jieqaf mal-fruntieri tal-UE. Il-Kummissjoni se tkompli tikkoordina ma' atturi globali oħra, inkluż in-NU u d-WHO, sabiex tiżgura r-rispons internazzjonali rikjest għal din it-theddida globali għas-saħħa, inkluż aċċess ekwu għal tilqima tal-COVID-19. Għal aktar informazzjoni Il-Komunikazzjoni dwar l-istat ta' tħejjija tal-UE għas-saħħa fuq żmien qasir għal tifqigħat futuri tal-COVID-19 Skeda informattiva: Inħejju lill-UE għal tifqigħat futuri tal-COVID-19 Il-coronavirus: il-passi li jmis għall-istabbiliment ta' soluzzjoni ta' interoperabbiltà għall-apps tal-apparati mobbli għat-traċċar u għat-twissija Sit web dwar il-coronavirus